b'\n_START_ARTICLE_\nRichie Regehr\n_START_SECTION_\nUra\n_START_PARAGRAPH_\nKelowna Rockets varasi Regehrin yhdeks\xc3\xa4nten\xc3\xa4 pelaajana WHL:n varaustilaisuudessa vuonna 1998. H\xc3\xa4n pelasi joukkueessa kaudella 1998\xe2\x80\x931999 kaksi ottelua, mutta tulokaskausi 1999\xe2\x80\x932000 toi Regehrille 50 runkosarjaottelussa 14 tehopistett\xc3\xa4. Kaudella 2000\xe2\x80\x932001 h\xc3\xa4n oli tehoilla 10+27=37 Rocketsin tehokkain puolustaja. Kaudeksi 2001\xe2\x80\x932002 Regehr vaihtoi sielt\xc3\xa4 Portland Winterhawksin riveihin, joiden tehokkain puolustaja h\xc3\xa4n oli tehoilla 8+36=44. Kaudella 2002\xe2\x80\x932003 Regehr voitti tehoilla 16+45=61 koko joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin. H\xc3\xa4n sijoittui WHL:n puolustajien pistep\xc3\xb6rssiss\xc3\xa4 nelj\xc3\xa4nneksi. Viimeisell\xc3\xa4 WHL-kaudellaan 2003\xe2\x80\x932004 Regehr oli tehoilla 9+36=43 Winterhawksin tehokkain puolustaja, toiseksi paras sy\xc3\xb6tt\xc3\xa4j\xc3\xa4 ja kolmanneksi paras pistemies. H\xc3\xa4net valittiin kauden p\xc3\xa4\xc3\xa4tteeksi WHL:n l\xc3\xa4ntisen konferenssin toiseen t\xc3\xa4hdist\xc3\xb6kent\xc3\xa4lliseen._NEWLINE_Regehri\xc3\xa4 ei koskaan varattu NHL:\xc3\xa4\xc3\xa4n. H\xc3\xa4n teki vapaana agenttina sopimuksen Calgary Flamesin kanssa hein\xc3\xa4kuussa 2004. Regehr pelasi koko kauden 2004\xe2\x80\x932005 sen farmijoukkue Lowell Lock Monstersissa, AHL:ss\xc3\xa4, osaksi NHL:n ty\xc3\xb6sulun takia. H\xc3\xa4n oli tehoilla 1+6=7 joukkueen tehokkain puolustaja kev\xc3\xa4\xc3\xa4n 2005 pudotuspeleiss\xc3\xa4. Kauden 2005\xe2\x80\x932006 Regehr pelasi suurimmaksi osaksi Flamesin uudessa farmijoukkueessa, Omaha Ak-Sar-Ben Knightsissa. H\xc3\xa4n pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa tehden siin\xc3\xa4 tehot 1+1=2. Regehr teki my\xc3\xb6s NHL-debyyttins\xc3\xa4 vuoden 2005 lopulla paikatessaan Rhett Warrenerin ja Roman Hamrl\xc3\xadkin loukkaantumisia. H\xc3\xa4n pelasi ensimm\xc3\xa4isen NHL-ottelunsa 29. joulukuuta 2005 Minnesota Wildia vastaan ja sy\xc3\xb6tti 4-2-p\xc3\xa4\xc3\xa4ttyneen ottelussa Steven Reinprechtin tekem\xc3\xa4n voittomaalin. Yhteens\xc3\xa4 Regehr pelasi kauden aikana 14 NHL-ottelua tehden kaksi sy\xc3\xb6tt\xc3\xb6pistett\xc3\xa4. Kaudella 2006\xe2\x80\x932007 h\xc3\xa4n pelasi vain 22 AHL- ja kuusi NHL-ottelua joulukuussa 2006 tulleen aivot\xc3\xa4r\xc3\xa4hdyksen takia._NEWLINE_Kaudeksi 2007\xe2\x80\x932008 Regehr siirtyi Saksan DEL-liigassa pelanneeseen Frankfurt Lionsiin. H\xc3\xa4n oli tehoilla 21+20=41 pelipaikastaan huolimatta joukkueen paras maalintekij\xc3\xa4. Regehr jakoi Eisb\xc3\xa4ren Berlinin Deron Quintin kanssa koko DEL:n puolustajien maalip\xc3\xb6rssin voiton. 31. lokakuuta 2007 h\xc3\xa4n teki liigan puolustajien kaikkien aikojen maalienn\xc3\xa4tyksen viidell\xc3\xa4 osumallaan. Regehr pelasi kauden aikana my\xc3\xb6s DEL:n t\xc3\xa4hdist\xc3\xb6ottelussa. Seuraavat nelj\xc3\xa4 kautta h\xc3\xa4n pelasi Eisb\xc3\xa4ren Berlinin riveiss\xc3\xa4 voittaen Saksan-mestaruuden vuosina 2009 ja 2011. Kaudella 2008\xe2\x80\x932009 Regehr pelasi my\xc3\xb6s Mestarien liigassa sek\xc3\xa4 DEL:n t\xc3\xa4hdist\xc3\xb6ottelussa. Syksyll\xc3\xa4 2010 h\xc3\xa4n voitti Eisb\xc3\xa4ren Berlinin joukkuessa European Trophyn mestaruuden. Kausina 2009\xe2\x80\x932010 ja 2011\xe2\x80\x932012 Regehr oli DEL:n runkosarjassa joukkueen tehokkain puolustaja. H\xc3\xa4n jakoi tehoilla 2+7=9 my\xc3\xb6s kev\xc3\xa4\xc3\xa4n 2011 pudotuspelien puolustajien pistep\xc3\xb6rssin voiton joukkuetoverinsa Derrick Walserin kanssa._NEWLINE_Huhtikuussa 2012 Regehr solmi kaksivuotisen sopimuksen Ruotsin Elitserieniss\xc3\xa4 pelaavaan MODO Hockeyn kanssa.\n_START_SECTION_\nMuuta\n_START_PARAGRAPH_\nRegehr syntyi Indonesian Bandungissa, kun h\xc3\xa4nen vanhempansa Ron ja Edith toimivat siell\xc3\xa4 mennoniittal\xc3\xa4hetyssaarnaajina. H\xc3\xa4nen isoveljens\xc3\xa4 Robyn pelaa puolustajana NHL-joukkue Los Angeles Kingsiss\xc3\xa4. Robyn syntyi puolestaan kolme vuotta aiemmin Brasilian Recifess\xc3\xa4. Richie Regehrill\xc3\xa4 on Robynin lis\xc3\xa4ksi my\xc3\xb6s yksi isoveli ja isosisko. H\xc3\xa4n muutti perheineen Saskatchewanin Rostherniin noin nelj\xc3\xa4vuotiaana.'